b'\n_START_ARTICLE_\nFran\xc4\x8di\xc5\xa1kani\n_START_PARAGRAPH_\nFran\xc4\x8di\xc5\xa1kani je naziv enega izmed cerkvenih redov, ki delujejo na podlagi duhovnosti svetega Fran\xc4\x8di\xc5\xa1ka Asi\xc5\xa1kega. Fran\xc4\x8di\xc5\xa1kanski red, poimenovan Ordo Fratrum Minorum je 29. novembra 1223 priznal pape\xc5\xbe Honorij III., Fran\xc4\x8di\xc5\xa1ek Asi\xc5\xa1ki pa je postal prvi predstojnik novoustanovljenega reda.\n_START_SECTION_\nZgodovina\n_START_PARAGRAPH_\nZgled svetni\xc5\xa1kega Fran\xc4\x8di\xc5\xa1ka Asi\xc5\xa1kega, njegov pristni evangeljski duh in njegove prepri\xc4\x8devalne besede so nekatere ljudi tako prevzele, da so se odlo\xc4\x8dili, da se mu pridru\xc5\xbeijo in sprejmejo njegov na\xc4\x8din \xc5\xbeivljenja. S prvima bratoma je \xc5\xa1el Fran\xc4\x8di\xc5\xa1ek 16. aprila 1209 v asi\xc5\xa1ko cerkev svetega Nikolaja, kjer so prosili duhovnika, naj jim trikrat odpre evangeljsko knjigo. Vsakokrat se jim je odprla na mestu, kjer govori o poslanstvu apostolov in njihovem ubo\xc5\xa1tvu. Fran\xc4\x8di\xc5\xa1ek se je ves vesel zahvalil Bogu, ki je v njemu in njegovima bratoma za\xc4\x8drtal pot evangeljskega ubo\xc5\xa1tva. Obrnil se je k bratoma in jima rekel: \xc2\xbbBrata, to je na\xc5\xa1e \xc5\xbeivljenje in na\xc5\xa1e vodilo, kakor tudi vseh tistih, ki ho\xc4\x8dejo stopiti v na\xc5\xa1o dru\xc5\xbebo. Pojdita torej in spolnita, kar sta sli\xc5\xa1ala.\xc2\xab\xc2\xa0To je bil dan ustanovitve reda manj\xc5\xa1ih bratov: fran\xc4\x8di\xc5\xa1kanov, pa tudi kapucinov in minoritov. Naselili so se v celici poleg porcijunkulske cerkvice, kjer so se posvetili molitvi, premi\xc5\xa1ljevanju, pridiganju in delu. Stregli so gobavcem, ki so bili v bli\xc5\xbeini, pomagali ljudem pri delu na polju in pri drugem delu. Za svoje delo niso prejemali denarja, ampak zgolj hrano, ki so jo potrebovali. Ljudje so se jih kmalu navadili, ob\xc4\x8dudovali so njihovo predanost Bogu, njihovo plemenitost, preprostost in dobro voljo. Leta 1210 je pape\xc5\xbe Inocenc III. ustno potrdil Vodilo, ki ga je napisal Fran\xc4\x8di\xc5\xa1ek.  _NEWLINE_Fran\xc4\x8di\xc5\xa1kovi bratje so prvi med redovi sprejeli v svoj program \xc2\xbbapostolat med pogani\xc2\xab, torej misijone. Kr\xc5\xa1\xc4\x8danstvo so oznanjali tudi v Sveti de\xc5\xbeeli in v Maroku. Leta 1220 so prvi fran\xc4\x8di\xc5\xa1kovi bratje umrli mu\xc4\x8deni\xc5\xa1ke smrti v Maroku.\n_START_SECTION_\nDelitve\n_START_PARAGRAPH_\nZaradi razli\xc4\x8dnih pogledov bratov na poslanstvo reda in zahtev Cerkve, so se znotraj bratstva za\xc4\x8dele pojavljati napetosti. Leta 1368 je Cerkev redu priznala dve veji: observanti - danes poznani kot fran\xc4\x8di\xc5\xa1kani in konventuali - danes poznani kot minoriti. Skozi nadaljnja obdobja se je red \xc5\xa1e naprej delil na ve\xc4\x8d manj\xc5\xa1ih skupin. Zadnja velika delitev je bila leta 1517, ko so ustanovili verski red kapucinov. Do danes so se ohranile vse tri veje: fran\xc4\x8di\xc5\xa1kani, kapucini in minoriti. Vse tri redove povezuje izpolnjevanje istega Vodila \xc5\xbeivljenja, le njegove razlage so razli\xc4\x8dne.\n_START_SECTION_\nPoslanstvo\n_START_PARAGRAPH_\nBratje fran\xc4\x8di\xc5\xa1kani pred sprejemom v red opravijo trojne obljube\xcb\x90 ubo\xc5\xa1tva, \xc4\x8distosti in pokor\xc5\xa1\xc4\x8dine  . Ukvarjajo se predvsem s pastoralnim delom na \xc5\xbeupnijah, misijonarstvom, skrbijo za bo\xc5\xbejepotna sredi\xc5\xa1\xc4\x8da, posve\xc4\x8dajo se skrbi za dru\xc5\xbeine, vodijo dru\xc5\xbeinske centre, centre za nekdanje odvisnike od drog ter centre za gluhe in naglu\xc5\xa1ne, so tudi predavatelji na univerzah in teolo\xc5\xa1kih fakultetah.\n_START_SECTION_\nFran\xc4\x8di\xc5\xa1kov svetni red\n_START_PARAGRAPH_\nFran\xc4\x8di\xc5\xa1ek je leta 1221 napisal tudi vodilo za Tretji red sv. Fran\xc4\x8di\xc5\xa1ka   (tudi III. red), katerega \xc4\x8dlani \xc5\xbeivijo doma v svojih dru\xc5\xbeinah v vsakdanjem \xc5\xbeivljenju in dol\xc5\xbenostih ter se trudijo, da bi \xc5\xbeiveli v evangeljskem duhu, po fran\xc4\x8di\xc5\xa1kovem vzgledu.\n_START_SECTION_\nKlarise\n_START_PARAGRAPH_\nNa pro\xc5\xa1njo asi\xc5\xa1kega \xc5\xa1kofa je Fran\xc4\x8di\xc5\xa1ek veliko pridigal v asi\xc5\xa1ki stolnici. Med \xc5\xa1tevilnimi poslu\xc5\xa1alci je bilo tudi mlado prikupno dekle Klara iz plemi\xc5\xa1ke dru\xc5\xbeine v Assisiju. Ob fran\xc4\x8di\xc5\xa1kovih govorih jo je vedno mo\xc4\x8dneje vznemirjala misel, da bi se tudi ona odpovedala svetu. Posvetovala se je z njim in spoznala, da jo Bog kli\xc4\x8de, naj se mu v evangeljskem ubo\xc5\xa1tvu popolnoma posveti. Marca leta 1212 je pred oltarjem v porcijunkulski cerkvi odlo\xc5\xbeila svojo bogato obleko in iz Fran\xc4\x8di\xc5\xa1kovih rok sprejela spokorno redovno obleko. Pod njegovim vodstvom je pri cerkvici svetega Damijana ustanovila II. red fran\xc4\x8di\xc5\xa1kovske dru\xc5\xbeine, takrat imenovan \xc2\xbbuboge gospe\xc2\xab, danes pa poznan kot klarise.'